Persahabatan Sarjana Joseon Dan Ming Yang Terjalin Kerana Puisi

Hari Puisi Sedunia disambut pada 21 Mac pada setiap tahun, yang telah diisytiharkan oleh UNESCO bertujuan untuk menyokong kepelbagaian bahasa di seluruh dunia melalui ekspresi puitis dan memberi peluang kepada bahasa-bahasa yang terancam untuk diketahui dan didengari semula. Matlamatnya adalah untuk mempromosikan bacaan, penulisan, penerbitan dan pengajaran puisi di seluruh dunia.

Sempena sambutan Hari Puisi Sedunia beberapa hari lepas, mari kita imbas kembali satu kisah yang berlaku pada zaman Dinasti Joseon dan bagaimana puisi telah menguatkan hubungannya dengan Dinasti Ming. Sekitar tahun 1450, iaitu pada tahun ke-32 pemerintahan Raja Sejong, rombongan dari Ming telah datang ke Joseon untuk mengumumkan secara rasmi tentang perlantikan Maharaja Jingdi.

Rombongan Ming ini disambut oleh sekumpulan pegawai kerajaan Joseon. Menariknya, kedua-dua kumpulan pegawai kerajaan ini saling berbalas puisi yang telah mereka tulis khas sempena hari bersejarah tersebut. Ia merupakan satu acara yang dinantikan dalam majlis berkenaan.

Bongsa Joseon Changhwa Sigwon

Skrol yang dinamakan Bongsa Joseon Changhwa Sigwon (Poetry Scroll Between Ming Envoys and Joseon Literati) adalah skrol yang mengumpulkan sebahagian daripada puisi-puisi ini. Skrol ini mengandungi 33 buah puisi, bersama dua teks prosa beritma yang dikenali sebagai ‘bu’, iaitu teks Seoljedeungnubu, yang ditulis oleh Ni Xian dari Dinasti Ming serta teks respons Hwaseoljedeungnubu, yang ditulis oleh Shin Sukju dari Joseon. Daripada 33 buah puisi ini, 15 buah telah ditulis oleh Ni Xian; enam puisi oleh Shin Sukju, enam puisi daripada Jeong Inji dan enam puisi lagi ditulis oleh Seong Sammun. Setiap puisi ini telah ditanda dengan cap lambang (seal) oleh setiap penulisnya.

Pada bahagian luar skrol ini, tajuknya dituliskan sebagai Bongsa Joseon Changhwa Sigwon. Apabila gulungan skrol dibuka, teks pertamanya adalah Bongsa Joseon Changhwa Sigwon, yang ditulis dalam bentuk seal calligraphy oleh Wang Shuan, iaitu seorang penulis dari Dinasti Qing. Inskripsi ini pada bahagian luar ini menunjukkan bahawa skrol ini telah dipulihkan semula pada tahun 1905 oleh Luo Zhenyu, seorang sarjana dalam bidang prasasti pada era akhir Dinasti Qing. Kerana itulah, teks pertamanya ditulis oleh penulis Wang Shuan dari Dinasti Qing, dan bahagian asal skrol ini hanyalah pada bahagian antologi puisinya sahaja.

Asasnya, skrol ini boleh dianggap sebagai sebuah antologi puisi yang telah dibahagikan kepada tiga bahagian utama. Tiga bahagian ini adalah bahagian tajuk yang ditulis tangan oleh Wang Shuan, iaitu pegawai dalam Dinasti Qing; changhwasi iaitu bahagian utama yang mengandungi puisi dan prosa oleh kedua-dua dinasti serta epilog yang ditulis oleh Tang Hanti dan Luo Zhenyu dari Dinasti Qing.

Antologi dalam skrol ini memuatkan puisi-puisi yang digunakan sewaktu acara berbalas puisi antara pegawai kerajaan Ming dengan pegawai kerajaan Joseon. Ni Xian, adalah seorang pengajar di institut kesusasteraan diraja Dinasti Ming, telah pergi ke Joseon bagi membawa mesej diraja tentang Maharaja Jingdai yang telah menaiki takhta pada tahun 1450, iaitu pada tahun ke-32 pemerintahan Raja Sejong. Ni Xian telah menetap di Joseon selama sebulan.

Dalam waktu inilah, beliau telah menulis puisi dan menukarkan puisi tersebut dengan puisi yang ditulis oleh tiga orang sarjana Joseon, iaitu Shin Sukju, Jeong Inji dan Seong Sammun yang bertanggungjawab menyambut kedatangan pegawai kerajaan dari China.

Bahagian epilog pada penghujung antologi dalam skrol ini telah ditulis sewaktu pemulihannya pada tahun 1905 oleh Luo Zhenyu. Antologi ini juga mempunyai satu lagi muka surat lain iaitu catatan penilaian yang dibuat oleh enam orang pakar di Korea, termasuklah Kim Sang-gi, pada tahun 1958 yang menunjukkan bahawa skrol antologi ini telah dibawa pulang ke Korea pada atau sebelum tahun 1958.

Ia telah disimpan oleh Im Chang-sun dan kemudiannya diserahkan kepada pihak Muzium Kebangsaan Korea. Pada tahun 2018, skrol antologi puisi ini telah diisytiharkan sebagai salah satu Khazanah Kebangsaan Korea bernombor 1404.

Permulaan tradisi Hwanghwajip

Skrol Bongsa Joseon Changhwa Sigwon ini adalah permulaan kepada tradisi Hwanghwajip, iaitu amalan mengumpul dan menerbitkan puisi-puisi yang telah ditukarkan antara pegawai Joseon dengan pegawai Ming. Bermula daripada pemerintahan Maharaja Jingdi dan Raja Sejong ini, kerajaan Ming mula menghantar pegawai kerajaan yang mahir dalam kesusasteraan dan Confucianisme ke Joseon.

Selepas skrol Bongsa Joseon Changhwa Joseon ini diterbitkan, sebanyak 24 edisi puisi Hwanghwajip telah diterbitkan dalam jangkamasa 180 tahun. Pada tahun 1773, Raja Yeongjo telah mengarahkan agar kesemua penerbitan puisi ini dikumpulkan dan diterbitkan semula sebagai sebuah antologi Hwanghwajip yang baru dan mengandungi 35 buah edisi.

Persahabatan antara Sarjana Joseon dan Sarjana Ming

Jeong Inji, Seong Sammun dan Shin Sukju adalah tiga orang sarjana dalam Hall of Worthies yang disayangi oleh Raja Sejong. Pada waktu itu, Jeong Inji berusia 55 tahun, Shin Sukju 34 tahun dan Seong Sammun pula berusia 33 tahun. Manakala, pegawai dari Ming, iaitu Ni Xian pula berusia 36 tahun. Ni Xian sebenarnya telah menulis beberapa buah puisi tentang perjalanannya ke Joseon, tetapi tidak menukarkan puisi tersebut dengan pegawai Joseon sehinggalah mereka melawat kuil Confucius di Akademi Diraja.

Rekod sejarah menunjukkan bahawa para sarjana Ming dan Joseon ini saling berbalas puisi beberapa kali sewaktu melawat kawasan suci itu. Pada awalnya, kedua-dua kumpulan sarjana ini hanya ingin saling menduga dan bertanding untuk melihat kebolehan masing-masing. Tetapi, lama-kelamaan mereka menjadi rapat serta saling menghormati antara satu sama lain, kerana pandangan dan minat mereka terhadap bidang kesusasteraan.

Hubungan persahabatan yang rapat antara sarjana Ming dan Joseon telah menyebabkan kedua-dua kumpulan ini merasa begitu sedih apabila tiba masanya untuk rombongan Ming berangkat pulang. Berdasarkan catatan Seong Hyeon dalam Assorted Writings of Seong Hyeon, Ni Xian dikatakan begitu mengagumi dan menghormati Jeong Inji, sehingga beliau menyatakan bahawa “berbual satu malam bersama awak adalah lebih baik daripada membaca selama 10 tahun.”

Manakala, dengan Shin Sukju dan Seong Sammun pula Ni Xian menjalinkan persahabatan yang lebih erat kerana usia mereka yang hampir sama (tiga puluhan) sehinggakan ketiga-tiganya menubuhkan ikatan rasmi ‘Brotherhood Relationship’.

Pertukaran Puisi: Lambang Kemegahan Joseon dan Ming

Selain daripada persahabatan erat yang terjalin antara sarjana Joseon dan Ming, pertukaran puisi yang berlaku juga telah memainkan peranan penting dalam mengukuhkan kualiti budaya Joseon dan sekaligus menaikkan imej Joseon di mata Dinasti Ming. Ini ditunjukkan melalui rasa kagum Ni Xian terhadap ketinggian ilmu para sarjana Joseon dalam membalas puisi yang ditulisnya, dan seterusnya meletakkan asas kukuh bagi persahabatan antara sarjana Joseon dan Ming.

Hasil daripada hubungan erat selain daripada persahabatan peribadi antara sarjana Joseon dan Ming, ia turut membantu hubungan diplomatik antara kedua-dua buah kerajaan. Kedua-duanya saling bertukar-tukar hadiah, dan terus terlibat dalam acara-acara kesusasteraan puisi sehinggalah kejatuhan Dinasti Ming pada tahun 1644.

RUJUKAN:

Seo, Y. (2019). Bongsa Joseon Changhwa Sigwon: Poems Exchanged by Joseon Officials and Ming Envoys. Retrieved March 21, 2021, from https://www.museum.go.kr/site/eng/archive/united/14944

Yim, S.-H. (2018). Poetry collections capture history : The Cultural Heritage Administration designates poems as national treasures. Retrieved March 21, 2021, from https://koreajoongangdaily.joins.com/news/ar ticle/article.aspx?aid=3052312


Wabak Influenza Melahirkan Prinsip Undang-Undang Kontrak Paling Ulung

Tanyalah mana-mana peguam di serata dunia atau mana-mana pelajar jurusan undang-undang, kes Carlill lawan Carbolic Smoke Ball Co. merupakan kes pertama yang ditelaah di sekolah perundangan.

Bagi penulis, kes Carlill ini dizikirkan hampir setiap hari ketika menuntut selama 6 tahun ketika menuntut ijazah undang-undang. Laporan (judgement) kes ini memberi impak yang cukup besar dan ianya cukup popular sehinggakan pelbagai prinsip perundangan dilahirkan melalui kes ini yang menjadi rujukan Mahkamah kita sehingga hari ini.

Ceritanya bermula 128 tahun yang dahulu di kota London.

Di antara tahun 1889 – 1890, suatu pandemic wabak influenza telah mer4gut lebih daripada 1 juta mangsa terutama di Eropah. Ketakutan wabak influenza telah membuatkan ramai syarikat terutama syarikat chemist dan farmasi mengambil kesempatan menjual pelbagai ubatan bagi menyembuhkan penyakit flu influenza.

Salah satu syarikat farmasi yang terkenal pada zaman itu ialah Carbolic Smoke Ball Co. yang mana kedainya terletak di Oxford Street Road, London.

Carbolic Smoke Ball Co. telah mengeluarkan satu produk kesihatan yang diberi nama “Smoke ball” dan menyatakan di dalam iklan-iklan serata England bahawa Smoke Ball ini mampu menyembuhkan influenza dan pelbagai penyakit kronik yang lain.

Smoke Ball ini ialah bebola getah yang disertakan satu tiub. Didalam bebola itu diisi dengan asid carbolic (atau lebih dikenali sebagai phenol). Tiub itu kemudian akan disumbat pada lubang hidung dan apablila dipicit bebola getah itu akan merembeskan wap-wap yang kononya akan flush keluar segala virus-virus bahaya.

Carbolic Smoke Ball Co. telah mengiklankan produk mereka di Pall Mall Gazzette, surat khabar paling terkenal di England dan pada 13 November 1891, mereka menawarkan sehingga £100 (bersamaan £12,000 / MYR63,000 hari ini) jika mana-mana pesakit tidak sembuh daripada influenza selepas menggunakan produk mereka.

Untuk menunjukkan mereka serius dan ikhlas, syarikat Carbolic Smoke Ball Co telah mendepositkan cagaran sebanyak £1000 di Alliance Bank di Regent Street (bank ini masih ada disitu sehingga hari ini).

Melalui pengiklanan ini, Smoke Ball mereka terjual beratus ribu unit termasuk di pasaran Eropah.

Pada suatu petang yang hening, Miss Louisa Elizabeth Carlill (“Miss Carlill”) yang menghidap influenza terbaca iklan ini dan beliau telah membeli Smoke Ball tersebut. Beliau telah menggunakan Smoke Ball itu sebanyak 3 kali sehari selama dua bulan sehinggalah pada 17 January 1892, Miss Carlill masih belum sembuh daripada penyakit influenza. Beliau rasa tertipu dan ingin menuntut £100 daripada syarikat Carbolic Smoke Ball Co.

Syarikat tersebut tidak mengendahkan tuntutan Miss Carlill. Syarikat tersebut siap gelarkan Miss Carlill sebagai scammer dan membuat tuntutan palsu. Kebetulan suami Miss Carlill seorang peguam, beliau telah membawa tuntutan ini ke mahkamah. Kerana tiada akta pada ketika itu untuk melindungi pengguna, Miss Carlill telah buat pertama kalinya membawa tuntutan ini dibawah tuntutan pelanggaran kontrak.

Penulis tidak berhajat untuk nukilkan hujah-hujah kedua-dua pihak kerana subjeknya amat berat untuk dihadam. Kerana tuntutan £100, dapat disimpulkan kes ini telah melahirkan prinsip undang-undang kontrak yang ulung iaitu prinsip-prinsip perundangan berikut:

Miss Carlill memang kes saman tuntutan ini. Pengakhiran cerita ini, Miss Carlill hidup sehingga umur 92.  Ironinya beliau meninggal tahun 1942 kerana satu sebab, iaitu Influenza!

Yang menariknya lagi tentang kes ini, peguam yang mewakili syarikat Carbolic Smoke Ball, Mr. Asquith, telah memasuki dunia politik dan seterusnya menjadi perdana menteri United Kingdom.

Nasib syarikat Carbolic Smoke Ball Co pulak bagaimana? Kerana makin banyak tuntutan daripada masyarakat umum, Carbolic Smoke Ball Co telah jatuh bankrap. Pemiliknya, Mr. Roe Frederick telah membuka syarikat liability terhad dan menyambung modus operandi yang sama tetapi dengan £200.00 reward kepada mereka yang tidak sembuh.


Dari Dapur Firaun Dan Masyarakat Mesir Purba

Ada apa dengan dapur pada zaman Mesir purba?
Pernahkah anda terfikir bagaimanakah rupa keadaan dapur yang digunakan pada
zaman Mesir purba? Dan bagaimana pula dengan makanan yang dihasilkan oleh
masyarakat Mesir purba pada waktu itu? Marilah bersama-sama dengan saya untuk
menyelusuri kembali rahsia di sebalik dapur masyarakat Mesir purba dan
menyingkap corak pemakanan mereka pada zaman tersebut.

Struktur dapur Mesir purba

Masyarakat Mesir purba hidup di dalam rumah-rumah yang dibina daripada bata (mudbrick), di mana struktur setiap satu rumah berkenaan berbeza-beza mengikut status sosial mereka. Antara jenis rumah yang ditemui pada waktu itu adalah rumah dengan sembilan bilik dengan ruang tamu pada bahagian tengah dan bilik penyimpanan yang khusus untuk menyimpan bahan makanan.

Selain itu, terdapat juga rumah-rumah khusus yang dibina untuk buruh, pekerja, para artis dan tukang, yang mana kebanyakan rumah tersebut terdiri daripada ruangan resepsi (reception), bilik menunggu, tangga menuju ke bumbung, bilik tidur dan ruangan dapur. Malah, ada sesetengah daripada rumah tersebut turut mempunyai bilik di bawah tanah bagi tujuan penyimpanan makanan.

Bahagian dapur bagi rumah masyarakat Mesir
purba ini kebiasaannya terletak pada bahagian belakang rumah di mana bahagian
bumbungnya ditutup dengan menggunakan ranting pokok atau jerami bagi melindungi
daripada panas matahari dan memudahkan pengaliran asap memasak. Bagi rumah yang
berbentuk villa, ruangan dapurnya adalah secara sepenuhnya berada di bahagian
luar rumah. Bilik simpanan gandum dan bijirin juga terletak hampir dengan
kawasan dapur, yang mana kadangkala bilik ini berada pada bahagian bumbung
dengan menaiki tangga.

Struktur asas bagi dapur Mesir purba ini
biasanya mempunyai sebuah dapur atau pembakar (oven) yang diperbuat daripada
tanah liat dan dua jenis batu untuk mengisar bijirin. Dua batu ini dinamakan rehy
iaitu dua batu yang berat yang diletakkan di atas satu sama lain, yang mana
batu yang paling atas mempunyai lubang pada bahagian tengahnya berfungsi untuk
mengisar bijirin bagi menghasilkan tepung untuk roti. Pada suatu sudut yang
lain di ruang dapur ini pula terdapat suatu besen atau bekas khas untuk menguli
tepung doh. Ruangan dapur Mesir purba ini juga mempunyai periuk dan kuali untuk
memasak serta bekas (tempayan) simpanan air.

Peralatan memasak di dapur Mesir purba

Apa yang menarik mengenai masyarakat Mesir
purba ini ialah mereka menggunakan tanah yang subur yang didapati pada tebing
sungai Nil bagi menghasilkan barangan tembikar untuk keperluan asas mereka.
Malah, yang paling utama adalah pembuatan tempayan atau tong daripada tanah
liat yang berfungsi sebagai tempat penyimpanan cecair dan bahan makanan. Pelbagai
jenis peralatan memasak dihasilkan sendiri, antaranya ialah periuk dengan dua
pemegang untuk memasak, pinggan mangkuk, kuali, bakul untuk mengisi makanan
serta pisau.

Berdasarkan catatan sejarah dan tinggalan
yang ditemui, didapati terdapat banyak perkakas tembikar yang dihasilkan oleh
masyarakat pada waktu itu, dengan beberapa jenis bekas yang digunakan bagi
pelbagai fungsi, malah terdapat juga gelas wain, cawan, goblet, jag berbeza
untuk susu, bir dan wain serta bekas-bekas untuk simpanan bahan kosmetik dan
ubat-ubatan. Bentuk-bentuk peralatan dan perkakasan yang dihasilkan juga sangat
unik dan bentuk yang biasa ditemui ialah panjang dan tinggi.

Makanan dan minuman zaman Mesir purba

Sumber makanan pada zaman Mesir ini adalah
pelbagai dan masyarakat pada waktu itu begitu bijak dalam memanfaatkan
berbagai-bagai jenis ikan, sayur-sayuran, daging dan buah-buahan bagi menjadi
makanan harian mereka. Diet ruji bagi kebanyakan orang Mesir purba tidak kira
sama ada mereka daripada golongan kaya atau miskin ialah roti, yang diperbuat
daripada pelbagai jenis bijirin. Manakala bir pula menjadi asas bagi minuman
harian mereka.

Tepung yang dihasilkan daripada pelbagai
jenis bijirin ini akan dicampurkan dengan yis, garam, rempah, dan kadangkala
bersama telur dan mentega bagi menghasilkan roti. Tepung ini dihasilkan untuk
kegunaan harian dan masyarakat Mesir purba tidak menyimpannya. Roti yang
dihasilkan ini boleh mengandungi sayur-sayuran atau buah-buahan seperti kurma
dan madu untuk memaniskannya. Orang Mesir purba menggunakan istilah ta
bagi roti asas yang mereka hasilkan dan ia biasanya dibuat di rumah-rumah
persendirian. Kebanyakan roti pada zaman Mesir purba ini berbentuk nipis
(seperti lempeng nipis) yang pada hari ini dipanggil sebagai roqaq atau kesra
roheifa. Beberapa jenis roti yang dihasilkan pada zaman Mesir purba ialah:

Kurma merupakan buah kebiasaan masyarakat
Mesir purba dan buah-buahan lain yang ditemui pada waktu itu ialah anggur,
delima, plum dan buah tin. Orang Mesir purba juga mahir dalam menghasilkan
produk tenusu seperti keju dan mentega, malah mereka turut berkebolehan dalam
menghasilkan ekstrak daripada minyak seperti bijan dan castor.

Makanan dan status sosial Mesir purba

Dalam hierarki masyarakat Mesir purba, jenis
makanan yang diambil oleh setiap individu boleh menunjukkan status sosial
mereka. Dalam hierarki paling bawah, iaitu golongan yang paling miskin, makanan
ruji yang diambil oleh mereka ialah roti dan bir, serta beberapa jenis
sayur-sayuran biasa yang mudah untuk mereka temui. Sekiranya mereka mengambil
daging, itu biasanya kerana mereka mempunyai sebuah kebun haiwan kecil dan
bukannya perladangan yang besar seperti golongan kaya.

Bagi golongan pertengahan atau dipanggil
sebagai kelas pekerja yang terdiri daripada pekerja pembinaan dan buruh,
makanan yang diambil oleh mereka adalah berbeza mengikut jenis pekerjaan yang
mereka jalankan. Ia boleh terdiri daripada ikan dan daging, beberapa jenis
sayuran, buah-buahan serta makanan asas iaitu roti dan bir. Bagi golongan yang
berada pada hierarki paling atas, iaitu golongan kaya, mereka mempunyai banyak
pilihan makanan yang boleh diambil, meliputi pelbagai jenis ikan, daging,
sayur-sayuran, buah-buahan, pelbagai jenis roti serta pai. Malah, minuman
pilihan bagi golongan atasan ini ialah wain. Wain ini biasanya diperbuat
daripada anggur, malah ada juga yang menghasilkannya daripada buah delima dan
buah tin.

Kesimpulan

Secara keseluruhannya, masyarakat Mesir purba
digambarkan sebagai sebuah masyarakat yang mempunyai sistem dan struktur dapur
yang lengkap dengan pelbagai peralatan yang digunakan bagi tujuan memasak.
Makanan ruji mereka ialah roti, manakala minuman asas mereka ialah bir. Jenis
makanan yang diambil adalah berbeza mengikut kelas sosial yang dimiliki dan
setiap golongan mempunyai cara tersendiri dalam menikmati makanan mereka.

Rujukan

Civitello, L. (2008). Cuisine
and Culture: A History of Food and People (Second Edi). New Jersey: John
Wiley & Sons, Inc.

Hassan-Wassef, H.
(2004). Food habits of the Egyptians: Newly emerging trends. Eastern
Mediterranean Health Journal, 10(6), 1–18.

Magda, M., & Amr,
H. (2010). The Pharaoh’s Kitchen: Recipes from Ancient Egypt’s Enduring Food
Traditions (1st Edition). Cairo, Egypt: The American University in Cairo
Press.


Mengapa Mi Segera Dipanggil Maggi?

Hari ini Maggi boleh dikatakan sangat sinonim dengan rakyat Malaysia kerana ia sangat mudah dan cepat untuk dimasak. Malah bagi pelajar, Maggi adalah peneman terbaik dikala susah berbanding teman wanita sendiri. Rapatnya rakyat Malaysia dengan Maggi ni sehinggakan semua jenis mi segera dipanggil Maggi. Ramen bernasib baik kerana tidak turut dipanggil Maggi.

Jenama lain macam Mi Sedaap, Indo Mi dan Mamee semuanya dibantai kena panggil Maggi. Padahal Maggi ini bukan setakat mi segera sahaja malah terdapat beberapa produk lain seperti sos, serbuk perasa dan paste. Persoalannya kenapa boleh jadi begitu?

Sebenarnya, panggilan Maggi kepada semua jenis mi segera adalah sangat tepat dengan visi dan misi pengasas jenama ini. Hal ini kerana pengasas iaitu Julius Maggi menubuhkan Maggi adalah untuk membantu golongan pekerja ketika era revolusi perindustrian memasak makanan dengan  cepat. Menariknya, produk pertama bukanlah mi segera tetapi adalah sup kacang. Julius Maggi berpendapat sup kacang tersebut akan membantu golongan pekerja mendapat nutrisi seimbang biarpun tanpa masakan yang kompleks.

Di Malaysia pula, Maggi muncul dengan sos tomato dan cili sebagai produk pertama. Beberapa tahun selepas itu barulah Maggi muncul dengan produk mi segera. Mi segera daripada Maggi hadir ke Malaysia tepat pada masanya iaitu ketika negara ini dalam fasa peralihan ke perindustrian.

Bermakna kilang semakin banyak dibina dan rakyat mula memenuhi tawaran pekerjaan di bandar-bandar perindustrian. Waktu bekerja di kilang pula biasanya adalah 12 jam termasuk overtime. Oleh sebab itu, ramai pekerja kilang tidak sempat untuk memasak dan membeli makan yang akan mengambil masa begitu lama.

Ditambah lagi golongan wanita juga turut memenuhi permintaan kerja di kawasan perindustrian sehingga mereka tidak miliki masa untuk memasak. Mahu tak mahu mereka perlu dapat makanan yang mudah dan ringkas. Dari sini Maggi sudah nampak bahawa mereka mampu menyelesaikan masalah yang pernah melanda Eropah ketika revolusi perindustrian.

Apa yang Maggi buat adalah memberikan fokus kepada golongan pekerja dan wanita. Jika mereka berjaya menakluk dua golongan ini, bermakna Maggi akan bersinar di Malaysia. Bagi merealisasikan hasrat itu Maggi menghasilkan begitu banyak iklan yang menampil wanita sibuk bekerja sehingga tidak sempat nak makan. Penyelesaian yang diberi adalah mi segera Maggi yang mudah dan cepat. Maggi juga memberikan fokus kepada kanak-kanak yang memang bersifat agak kurang sabar dengan semua perkara.

Maka, Maggi telah menghasilkan iklan yang menggambarkan kanak-kanak ingin makan dengan cepat. Dialog “Mee Maggi, cepat dimasak, sedap dimakan!” memberi makna bahawa Maggi adalah penyelesaian kepada sifat kurang sabar itu.

Berbekal tiga jenis target pelanggan tersebut, sedikit demi sedikit Maggi mula sinonim sebagai mi segera di minda rakyat Malaysia. Di samping itu nak sebut perkataan “mi segera” itu memang agak sukar, frasa Maggi adalah yang terbaik. Jadi bermula dari situlah mi segera mula dikenali sebagai Maggi.

Sekarang ni cuba bayangkan kalau Maggi tidak memasuki pasaran Malaysia. Rasa-rasanya panggilan apa yang akan kita gunakan untuk mi segera?

RUJUKAN:

Jen. (2020, Oktober 23). How did we get Maggi in Malaysia? Salt & Lada.


Kenapa Kellie Castle Dikatakan Berhantu?

Di Malaysia, terdapat beberapa lokasi yang dianggap paling seram seperti Hotel First World, Genting Highland, Bukit Tunku dan Istana Kellie, Batu Gajah. Sebut saja Istana Kellie, ramai merasa seram sejuk tentang kisah hantu yang menyelubungi istana tersebut.

Tetapi sebelum menyelusuri kisah seram kediaman itu, molek untuk mengetahui latar belakang bekas pemiliknya, William Kellie Smith. Smith yang berasal dari Moray Firth, Scotland dilahirkan pada 1 Mac 1870 dalam sebuah keluarga petani. Anak ketiga daripada lima adik-beradik, ia bukan satu kehidupan yang mudah untuk diharungi pada tahun-tahun awalnya.

Bagaimanapun, Smith bernasib baik kerana beliau lahir dalam era di mana Britain sibuk meluaskan pengaruhnya di Timur Jauh termasuk Tanah Melayu, Borneo, Burma dan India. Bagi orang muda sepertinya, inilah peluang untuk mencari kekayaan di koloni-koloni British itu. Dan itu mendorongnya ke Batu Gajah, Perak pada 1890 untuk bekerja dengan Charles Alma Baker, seorang peneroka koloni dari New Zealand.

Smith yang ketika itu sudah mendapat latihan sebagai jurutera awam membantu kerja-kerja tinjauan dan pembinaan jalan di selatan Perak. Beberapa tahun selepas itu, beliau menubuhkan firma kejuruteraan, kontraktor dan arkitek sendiri. Smith menyangka nasibnya berubah selepas mendapat kontrak membekalkan balast selama dua tahun untuk Perak Railway pada 1896. Bagaimanapun, projek tersebut dibatalkan tidak lama selepas ia dilancarkan.

Di sebalik kegagalan itu, Smith tidak berputus asa. Ini kerana hubungan perkongsian yang dibina dengan Baker telah meraih keuntungan lumayan. Keuntungan ini digunakan untuk membeli lot tanah seluas 607 hektar di Batu Gajah dengan estet tersebut diberi nama Estet Kellas. Nama Kellas diambil sempena nama kediaman lamanya di Scotland, Easter Kellas.

Pada awalnya, Smith memberi fokus kepada tanaman kopi tetapi ia tidak membuahkan hasil. Ini kerana harga komoditi tersebut berkurangan berikutan persaingan sengit membabitkan bekalan kopi yang dieksport dari Brazil. Smith kemudiannya memberi fokus kepada tanaman getah kerana percaya bahan tersebut amat diperlukan untuk ciptaan yang mengubah dunia automotif: tayar pneumatik. Dalam masa singkat, beliau meraih keuntungan daripada tanaman komoditi itu.

Bagaimanapun, pada 1903, Smith berangkat pulang ke Scotland untuk menziarahi ibunya yang sedang nazak. Selepas menguruskan pengebumian ibunda tercinta, beliau pulang ke Tanah Melayu dan bertemu dengan seorang wanita kaya bernama Agnes. Hubungan cinta terjalin semasa pelayaran ke Tanah Melayu dan ia dimeterai menerusi ikatan perkahwinan tidak lama selepas tiba di Pulau Pinang.

Pasangan pengantin baru ini memulakan kehidupan sebagai suami isteri di kediaman kayu Smith di Batu Gajah. Setahun selepas itu, rumahtangga mereka diceriakan lagi dengan kehadiran puteri sulung Helen. Bagi memastikan kediamannya itu selesa untuk keluarga tercinta, Smith memilih menggunakan batu-bata yang menyerap haba daripada kayu untuk rumah agam yang mahu dibinanya.

Tetapi ini bermakna beliau perlu meminjam daripada tabung amanah milik isterinya yang hanya boleh diakses selepas lima tahun. Dan ini membawa kepada pelbagai masalah kepada Smith di kemudian hari.

Pertama, beliau gagal mendapat bayaran pendahuluan kedua daripada tabung amanah isterinya. Kedua, perusahaan kuari dan perlombongan bijih timah yang diusahakan mengalami kerugian besar. Lebih buruk, kebanyakan ternakan lembunya mati akibat jangkitan penyakit. Smith cuba menanam lebih banyak pokok getah tetapi ini mengakibatkan modal kerja yang dimilikinya habis.

Berdepan prospek kemuflisan, beliau menjual dua pertiga Estet Kellas kepada Harrisons & Crossfield pada 1906. Susulan itu, syarikat menamakan semula estet sebagai Kinta Kellas Ltd dan mengekalkan Smith sebagai pengarah urusan ladang. Smith dan Agnes turut dibenarkan mengekalkan pemilikan ke atas banglo mereka dan 202 hektar lot tanah.

Dengan wang pewarisan isterinya sebanyak $300,000 diterima pada tahun 1908, ia menyediakan batu asas untuk rumah agam yang diidamkan beliau. Smith membina rumah agamnya di sepanjang jalan Batu Gajah-Gopeng bersebelahan Sungai Raya, anak sungai yang mengalir ke Sungai Kinta. Beliau turut diberi lesen menghasilkan batu-bata di tapak pembinaan dan membawa kumpulan pembina dan artisan dari Madras, India.

Mengikut perancangan, Smith mahu membina 14 buah bilik untuk keluarga besarnya, loteng, gelanggang tenis di bumbung, kandang kuda dan lubang untuk lif. Kesemua ciri ini masih boleh dilihat di Istana Kellie sehingga hari ini. Bagaimanapun, hasrat Smith untuk melengkapkan pembinaan rumah agam tersebut tidak kesampaian lantaran Perang Dunia Pertama (WWI) tercetus pada 1914.

Dalam tempoh tersebut, Smith dan Agnes dikurniakan seorang lagi cahaya mata iaitu Anthony pada 1914. Sepanjang tempoh WWI, mereka mengusahakan tanaman sendiri sebagai cara menyediakan sumber makanan mereka sekeluarga.

Pada 1918, WWI berakhir dan Smith berharap kerja pembinaan dapat disambung semula. Tetapi pada tahun itu, wabak flu Sepanyol melanda seluruh dunia termasuk Tanah Melayu. Ramai pekerja Smith termasuk kumpulan pembina dan artisan untuk Istana Kellie mati akibat wabak berkenaan.

Kemudian pada 1926, Smith dan Agnes berangkat ke Eropah untuk menziarahi dua cahaya mata kesayangan mereka itu dan mengambil lif untuk Istana Kellie. Sekiranya ia dipasang di situ, ini menjadikan lif tersebut sebagai pertama digunakan di Tanah Melayu. Namun begitu, manusia hanya merancang tetapi Tuhan yang menentukan segala-galanya.

Semasa di Lisbon, Portugal, Smith berharap dapat memuktamadkan konsesi ladang yang mahu diusahakan di Timor Timur (kini Timor Leste). Tetapi, dia diserang penyakit pneumonia dan mati di bilik hotelnya pada usia 56 tahun. Agnes yang patah hati memilih menjual semua baki hartanah kepada Harrisons & Crossfield dan pulang ke Scotland bersama anak-anaknya.

Bagi Harrisons & Crossfield, ladang yang diusahakan Smith itu tidak mendatangkan keuntungan lalu memilih mengabaikan terus pelaburan mereka. Istana Kellie kemudiannya ditinggalkan sebelum ia ditelan oleh hutan belantara sekitarnya.

Jadi, bagaimana Istana Kellie diberi jolokan sebagai tempat yang paling menyeramkan di Malaysia? Bertahun-tahun sebelumnya, semasa ia masih dalam keadaan terbiar, ia sentiasa menjadi tumpuan pelancong asing terutama pencinta alam. Kebiasaannya, mereka di situ untuk merakam imej haiwan-haiwan nokturnal yang wujud ketika itu.

Kisahnya, pasangan pelancong Kanada mengambil gambar haiwan nokturnal yang wujud sekitar rumah agam berkenaan. Semasa memerhatikan setiap gambar yang diambil, si pelancong terkejut melihat kelibat lembaga seorang lelaki yang berdiri di balkoni Istana Kellie. Ini membawa kepada khabar angin bahawa hantunya telah kembali ke Istana Kellie untuk bersama dengannya untuk selama-lamanya.

Atas sebab itulah, di rumah agam tersebut, wujud program Pelancongan Malam Paranormal – Merungkai Fakta Misteri di Istana Kellie. Di sini, pelancong diberi peluang merasai pengalaman paranormal di rumah agam berkenaan pada waktu malam dalam situasi selamat, selesa dan terkawal. Dan jika bernasib baik, pengunjung boleh mengalami fenomena paranormal sekitar kawasan berkenaan.

Selain hantu Smith, ada pengunjung mendakwa mendengar tangisan budak kecil atau melihat kelibat lembaga budak perempuan berusia enam tahun memakai gaun berwarna putih. Kebiasaannya, fenomena ini berlaku di bilik Helen, puteri sulung Smith. Hantu yang dilihat di situ memunculkan diri selama beberapa saat sebelum menghilang!

Disebabkan reputasi Istana Kellie ini, ia diberi gelaran sebagai antara kawasan paling menyeramkan di Malaysia oleh portal pelancongan Expedia. Atas sebab sama, pengunjung hanya dibenarkan berada di Istana Kellie sehingga 6.00 petang sahaja. Ini kerana waktu 5.30 petang hingga jam 7.30 malam dan jam 2.00 pagi hingga jam 3.00 pagi dianggap waktu puncak bagi hantu-hantu ini muncul.

Kalau anda berminat dengan artikel seperti ini, kami nak cadangkan novel seram terbaru kami berkisarkan seorang penulis novel yang berusaha mencari tempat seram atau berjumpa dengan orang yang ada pengalaman berkaitan hantu. Boleh beli di: http://bit.ly/dimanaadahantu

RUJUKAN

Teh Leam Seng, A. (2017, 28 Oktober). Shadows and chills at Kellie’s Castle. New Straits Times.

Mohd Yunus, Z. (2015, 8 Mac). Meremang di Kellie’s Castle. Berita Harian.


Seluruh Ukraine Dibοm Rusia

Tajuk ini bukan umpan. Seluruh Ukraine dibοm Rusia. Presiden Volodymyr Zelensky sudah mengisytiharkan darurat di Ukraine.

Dan pihak Rusia meminta (baca: mendesak) Ukraine hentikan semua penerbangan domestik dalam “zon konflik yang aktif” ini.

Maksudnya, semboyan sudah berbunyi. Perαng sudah bermula.

Angin peperαngan ini sebenarnya sudah lama bersepoi-sepoi membawa bahasa ancaman.

Malah konflik ini sudah bermula sejak tahun 2014 lagi, iaitu apabila Rusia mengambil Crimea daripada pihak Ukraine.

Pengambilan ini pula diwajarkan dengan “hak rakyat Crimea” untuk buat penentuan.

Dan sekarang, Rusia kembali dengan helah pewajaran yang sama (Pannett, et al., 2022).

Untuk mengukuhkan lagi justifikasi perαng (casus belli) ini, Vladimir Putin mengumumkan niat Rusia iaitu untuk “membawa keamanan dan membuang barah N4zi” daripada Ukraine (Cichowlas & Clark, 2022).

Inilah satu-satunya bahasa yang rakyat Rusia faham. Konsepnya sama seperti sesetengah negara Islam yang kononnya melancarkan sesuatu konflik untuk “memelihara umat daripada puak kafir”.

Mesti ada satu hujah yang memurnikan kerja jahat. Semasa Perαng Dunia Kedua dulu, Jerman menyerang Czechoslovakia kerana “ingin menolong bangsa sendiri di bumi orang”.

Casus belli yang sama diguna Putin sekarang (dan Rusia pernah guna helah ini semasa menyerang Georgia dulu).

Pihak Rusia sudah lama bersedia untuk menyerang Ukraine.

Dalam masa beberapa minit selepas pengumuman Putin, letupan dilaporkan berlaku di Kiev, Kharkiv, Odessa dan Donbas (Sheftalovich & Kuznetzov, 2022).

Odessa menjadi tumpuan utama, kerana Angkatan Tentera Darat sudah tembus masuk untuk berkumpul di bandar ini (dan bandar Mauripol).

Masalah sekarang, Rusia tidak bersendirian dalam peperαngan ini. Ukraine kini dihimpit pihak Belarus, yang dituduh menghantar bala tenteranya juga. Kira boleh tahan juga Ukraine diasak dari utara dan timur.

Pelan Tindakan Barat

Apa yang berlaku hari ini telah diumumkan United Kingdom beberapa hari lepas.

Mungkin pihak perisikan British sudah menghidu arahan daripada Rusia. Namun United Kingdom (dan Amerika Syarikat) sekarang kelihatan macam malas ambil tahu.

Cukup sekadar mengisytiharkan “sekatan ekonomi” (economic sanctions). Jujur cakap, taktik sekatan ekonomi sudah dilaksanakan sejak tahun 2014 lagi.

Semasa Rusia mengambil Crimea lagi, pentadbiran Barack Obama mengumumkan sekatan ekonomi.

Tengok pada keberhasilannya, nampak serupa Barat block Rusia di Facebook saja.

Joe Biden dan Boris Johnson sedang mempertimbang pelan tindakbalas yang boleh membantu Ukraine (Parti, 2022).

Cuma kalau kita tengok macam mana mereka “membantu” semasa Crimea dulu, boleh nampaklah batasan di sebalik bantuan ini.

Setakat sekatan ekonomi takkan sama sekali bantu Ukraine dalam menghadapi konflik sebegini besar.

Jujur cakap, inilah pembukaan perαng paling dahsyat yang berlaku di bumi Eropah… paling dahsyat sejak tahun 1945 apabila Perαng Dunia Kedua tamat.

Dahsyat kerana Ukraine berdepan dengan bala tentera sangat besar, yang mampu memenggal kedaulatan mereka jika dibiar.

Bab “memenggal” bukan sama sekali lebih kuah dari sudu. Kerana Vladimir Putin sendiri berkata “kedaulatan Ukraine hanyalah fiksyen” (Schwirtz, et al., 2022).

Buat masa sekarang, Barat bertindak dengan cara kecaman sahaja. Tidak pasti sejauh mana mereka akan bertindak.

Mungkin takkan sampai menghantar bala tentera sendiri.

Bercakap panjang tentang apa yang berlaku, masih belum bercerita pasal motif Rusia. Sebenarnya motif Rusia sangat kompleks. Rumit, kerana ia berbaur dendam atas apa yang Ukraine buat tempoh hari.

Untuk mengenal pasti motif peperαngan Rusia dan memahami naratifnya, kalian boleh dapatkan naskah Putin: Tsar Moden Rusia:

Putin: Tsar Moden Russia

RUJUKAN:

Cichowlas, O., & Clark, D. (2022, Februari 24). Russia’s Putin Announces Military Operation in Ukraine. The Moscow Times.

Pannett, R., et al. (2022, Februari 24). U.S. vows to hold Russia accountable after it begins attack on Ukraine. The Washington Post.

Parti, T. (2022, Februari 24). Biden Calls Putin’s Ukraine Actions an ‘Unprovoked and Unjustified Attack’. The Wall Street Journal.

Schwirtz, M., et al. (2022, Februari 21). Putin Calls Ukrainian Statehood a Fiction. History Suggests Otherwise. The New York Times.

Sheftalovich, Z, & Kuznetzov, S. (2022, Februari 24). Blasts rock Ukraine as Putin declares war. Politico.


Kes Kem4tian Disebabkan Pemandu Mabuk di Malaysia

Kes k3m4langan akibat memandu ketika m4buk semakin meningkat di Malaysia. K3m4langan ini melibatkan mangsa-mangsa yang tidak bersalah dan mer4gut ny4wa mereka dengan k3jam.  Undang-undang di Malaysia ketika ini menetapkan kesalahan pemandu m4buk hingga mengakibatkan kem4tian  di bawah Seksyen 44 Akta Pengangkutan Jalan (APJ) 1987.

Di dalam akta ini, hukuman yang dikenakan ialah hukuman penjara mandatori antara tiga hingga 10 tahun dan denda RM8,000 hingga RM20,000 di samping lesen memandu digantung dan pesalah tidak layak memohon lesen memandu selama lima tahun.

Walaupun begitu, di Malaysia masih tidak ada undang-undang khusus untuk larangan memandu ketika m4buk. Peraturan ini hanya tertakluk di bawah kuasa Pihak Berkuasa Tempatan (PBT) dan tidak dikuatkuasakan di seluruh negara. Persoalannya, bagaimanakah seseorang pem4buk dapat menjangkakan bahawa k3m4langan akan berlaku?

Justeru, mereka akan berpandangan bahawa ia tidaklah menjadi suatu kesalahan asalkan mereka dapat fokus semasa pemanduan. Sekiranya begitu, mengapa kejadian k3m4langan semakin menjadi-jadi? Jelas, mereka tidak dapat memberi jaminan tidak berlakunya k3m4langan tersebut.

Paling tidak pun, Malaysia harus meniru tindakan negara-negara maju dalam mengimplementasikan undang-undang pemanduan ketika m4buk. Di New Zealand, pemandu yang m4buk akan diuji dengan ujian pernafasan. Pernafasan beralkohol yang melebihi 200 mikrogram per liter berdasarkan ujian pernafasan atau darah beralkohol yang melebihi 50 miligram per 100mililiter akan dikenakan tindakan undang-undang.

Bagi pernafasan beralkohol antara 250- 400 mikrogram akan dikenakan saman sebanyak 200usd, lebih daripada itu akan dikenakan hukuman penjara maksimum 3 tahun atau denda sebanyak 4500usd serta lesen memandu akan disekat selama 6 bulan. Perhatian, denda ini dikenakan bagi pemandu m4buk walaupun tidak menyebabkan sebarang k3m4langan atau kem4tian.

Sepertimana JPJ di Malaysia mengadakan OPS Aidilfitri dan OPS Khas Matorsikal, di New Zealand dijalankan “Alcohol Checkpoints” besar-besaran hingga wujudnya laman Facebook orang awam yang membocorkan maklumat operasi polis ini untuk bersiap sedia. Apa salahnya sekiranya operasi khas seperti ini dijalankan di Malaysia terutamanya di kawasan yang statistik pemandu m4buknya tinggi yang sering berlaku k3m4langan.

Sedih rasanya apabila mendapat berita tentang k3m4langan disebabkan pemandu m4buk. Renungkan, di Kepala Batas Jun lalu, wanita peniaga nasi lemak dan kuih muih dilanggar hingga m4ti manakala suaminya c3dera parah dirempuh pemandu m4buk. November lalu, di ibu negara, kereta seorang wanita berusia 28 tahun pekerja bank CIMB dirempuh pemandu m4buk hingga menyebabkan kem4tian akibat c3dera parah di kepala.

Di Tawau, 2018, 4 lelaki m4ut dan seorang lelaki patah kaki kiri ketika melepak akibat dilanggar pemandu m4buk. Pada Mac lalu, di Sabah, seorang kanak-kanak m4ut dan dua c3dera parah ketika berdiri di bahu jalan menunggu kenderaan ke sekolah. Mangsa- mangsa ini terdiri daripada wanita, lelaki dan kanak-kanak yang tidak pun menyangka kejadian seperti itu akan berlaku kepada mereka.

Kejadian-kejadian seperti ini sewajarnya diberi perhatian dan diambil tindakan yang sepatutnya. Satu nyawa rakyat amatlah berharga apatah lagi orang awam yang menjadi mangsa keadaan. Tindakan yang cekap dan pantas dari pihak berkuasa perlu dilaksanakan segera bagi mengatasi isu yang telah dibangkitkan sejak beberapa bulan ini.


Super Blue – Blood Moon Eclipse – Antara Realiti Dan Fantasi

Beberapa hari sahaja lagi iaitu tepatnya 31 Januari 2018 , penduduk di seluruh kawasan di Malaysia berpeluang menyaksikan suatu fenomena astronomi yang jarang sekali berlaku iaitu gerhana bulan penuh .

Kali terakhir gerhana bulan penuh dapat disaksikan di Malaysia pada tahun 2015 yang lalu .

Mengikut kiraan ahli astronomi , gerhana bulan penuh pada 31 Januari itu nanti akan bermula sekitar waktu maghrib apabila jasad bulan mula memasuki bayangan penumbra bumi sehingga berakhir sepenuhnya sekitar tengah malam apabila jasad bulan sepenuhnya keluar daripada bayangan penumbra bumi .

Di Malaysia ,

Penduduk di kawasan Malaysia Timur (Sabah dan Sarawak )  lebih beruntung kerana dapat menyaksikan detik-detik awal fasa gerhana iaitu ketika fasa gerhana penumbra bermula berbanding di semenanjung yang hanya dapat menyaksikan gerhana ketika bulan mula memasuki fasa gerhana separa .

FASA-FASA GERHANA :-

Permulaan Fasa Gerhana Penumbra :

– Jasad bulan mula memasuki bayangan penumbra bumi .

* 06:51 PM ( 31 Januari 2018 )

* bulan belum terbit di semenanjung . Hanya dapat disaksikan di Malaysia Timur  .

Permulaan Fasa Gerhana Separa :

– Jasad bulan mula memasuki bayangan umbra bumi .

* 07:48 PM ( 31 Januari 2018 )

* dapat disaksikan di seluruh Malaysia .

Permulaan Fasa Gerhana Penuh :

–  Jasad bulan sepenuhnya memasuki bayangan umbra bumi .

* 08:51 PM ( 31 Januari 2018 )

Kemuncak Gerhana Bulan Penuh :

– Jasad bulan berada pada kedudukan paling dalam di dalam kawasan bayangan umbra bumi .

* 09:29 PM ( 31 Januari 2018 )

Fasa Gerhana Penuh Berakhir :

– Jasad bulan mula keluar daripada bayangan umbra bumi .

* jasad bulan kembali memasuki bayangan penumbra .

* 10:07 PM ( 31 Januari 2018 )

Fasa Gerhana Separa Berakhir :

– Jasad bulan sepenuhnya memasuki bayangan penumbra semula .

* 11:11 PM ( 31 Januari 2018 )

Fasa Gerhana Penumbra Berakhir :

– Jasad bulan sepenuhnya keluar daripada bayangan penumbra bumi .

* gerhana berakhir

* 12:08 AM ( 01 Februari 2018 )

* dapat disaksikan si seluruh Malaysia .

Keseluruhan fasa gerhana bulan kali ini berlaku selama 5 jam 17 minit.

fasa gerhana separa berlaku selama 2 jam 7 minit manakala keseluruhan fasa gerhana penuh iaitu ketika jasad bulan sepenuhnya memasuki bayangan umbra bumi berlaku selama 1 jam 16 minit .

Menjelang hari berlakunya gerhana bulan penuh tersebut , pelbagai portal berita berlumba – lumpa mempromosikan fenomena yang satu ini .

Pelbagai istilah telah digunakan antaranya adalah :

” super blue – blood moon eclipse ” .

Super merujuk kepada ” super moon “

Blue merujuk kepada ” blue moon “

Blood merujuk  kepada ” blood moon “

Ada beberapa portal yang menyatakan bulan akan bertukar menjadi warna biru ketika gerhana nanti .

Realiti atau fantasi ?

Benarkah bulan akan bertukar menjadi biru ketika gerhana nanti ?

Adakah bulan akan berdarah ??

Super blue – blood moon bukanlah suatu istilah saintifik di dalam bidang astronomi .

Jadi , apakah kaitannya penggunaan istilah tersebut dengan gerhana kali ini ?

Pertama sekali ,

untuk pengetahuan semua ,

Gerhana bulan penuh kali ini bertepatan dengan fenomena ” blue moon ” .

Blue moon antara istilah yang sangat terkenal

Sejak kebelakangan ini tetapi bukan istilah sainstifik .

Apakah pengertian disebalik fenomena blue moon ?

Terdapat dua takrifan yang paling terkenal di sebalik fenomena blue moon .

1) Bulan purnama ketiga dalam satu musim.

Di dalam 1 tahun masihi terdapat 4 musim .

1 musim mempunyai 3 bulan .

Ini bermakna , 1 musim kebiasaannya akan mempunyai 3 bulan purnama .

Jika 1 musim itu mempunyai 4 bulan purnama , maka bulan purnama yang ketiga merupakan blue moon atau turut dikenali sebagai seasonal blue moon .

Contoh pada tahun 2016 :

1 musim :

bermula ekuinoks sehingga solstis.

ekuinoks musim bunga ( hemisfera utara )/luruh  ( hemisfera selatan )sehingga solstis musim panas ( hemisfera utara )/ musim sejuk ( hemisfera selatan )  =  1 musim

Ekuinoks : 20 mac 2016 .

bulan purnama :~

23 mac 2016 ..

bulan purnama :~

22 april 2016 ..

Bulan purnama :~

21 mei 2016

Bulan purnama :~

20 jun 2016 ..

Solstis : 20 jun 2016 .

Bila diperhatikan . .

Sepanjang ekuinoks dan solstis tersebut , terdapat 4 bulan purnama . .

Maka , bulan purnama Ketiga iaitu pada 21 Mei 2016 dikenali sebagai blue moon .

2) Bulan purnama kedua dalam satu bulan masihi .

Di dalam 1 bulan masihi , kebiasaannya akan mempunyai 1 bulan purnama .

Jika 1 bulan masihi itu mempunyai 2 bulan purnama , maka , bulan purnama kedua yang berlaku di dalam bulan yang sama itu dikenali sebagai blue moon .

Contoh :

Pada bulan januari 2018 , bulan purnama berlaku pada 2 januari yang lalu .

Selepas bulan purnama yang berlaku pada 2 januari yang lalu iaitu  pada 31 januari 2018 , akan berlakunya sekali lagi bulan purnama .

Bulan purnama yang berlaku  bersamaan dengan fenomena gerhana bulan penuh pada 31 januari itu nanti dikenali sebagai blue moon .

Pada awalnya ,

Fenomena blue moon merujuk kepada takrifan bulan purnama ketiga dalam 1 musim.

Walaubagaimanapun , Penggunaan istilah Blue moon yang menggunakan takrifan bulan purnama kedua dalam 1 bulan masihi lebih terkenal ketika ini berbanding takrifan bulan purnama ketiga dalam 1 musim .

Takrifan blue moon yang merujuk kepada bulan purnama kedua dalam 1 bulan masihi pada asalnya terjadi disebab salah faham seorang penulis iaitu James Hugh Pruett dalam satu artikal yang disiarkan di dalam majalah Sky & Telescope pada tahun 1946 berkenaan blue moon .

James Hugh Pruett tersalah faham akan takrifan yang tepat berkenaan blue moon dengan menyatakan blue moon merujuk kepada bulan purnama kedua yang berlaku dalam satu bulan masihi .

Kesilapan tersebut telah diperbetulkan tetapi sudah terlambat memandangkan takrifan James Hugh Pruett berkenaan istilah blue moon telah tersebar luas .

Selepas daripada peristiwa itu ,

Mana-mana bulan purnama kedua yang berlaku dalam satu bulan masihi kekal dikenali sebagai blue moon sehingga ke hari ini

Jelas di sini ,

Fenomena Blue moon tidak merujuk kepada perubahan jasad bulan yang menjadi warna biru tetapi ia hanya istilah yang digunakan bagi merujuk kepada bulan purnama yang berlaku samada bulan purnama ketiga dalam satu musim atau bulan purnama kedua dalam satu bulan .

Seterusnya , apa kaitannya gerhana kali ini dengan blood moon dan super moon ?

Sama seperti blue moon , blood moon dan  super moon juga bukanlah istilah saintifik di dalam dunia astronomi .

Beberapa tahun kebelakangan ini ,  istilah blood moon semakin kerap digunakan untuk merujuk kepada fenomena gerhana bulan penuh .

Fenomena gerhana bulan penuh digelar sebagai blood moon berkemungkinan kerana disebabkan warna pada jasad bulan berubah menjadi warna kemerah – merahan  seperti darah ketika berlakunya gerhana bulan penuh .

Kenapa boleh berubah menjadi warna kemerah – merahan ?

Kita sedia maklum bahawa Cahaya yang merambat dari matahari adalah berwarna putih . Tetapi , hakikatnya , ia terdiri daripada pelbagai warna sehingga kelihatan berwarna putih  .

Setiap warna dalam spektrum cahaya tampak mempunyai  panjang gelombang yang berbeza. Cahaya merah mempunyai panjang gelombang yang  paling panjang dan cahaya ungu mempunyai panjang gelombang yang paling pendek

Cahaya yang mempunyai panjang gelombang yang pendek seperti ungu , biru dan hijau lebih mudah diserakkan oleh molekul – molekul di atmosfera berbanding cahaya yang mempunyai panjang gelombang yang panjang seperti kuning , jingga dan merah .

Cahaya ungu , biru dan hijau semasa memasuki atmosfera bumi akan terserak dan “terperangkap” , manakala cahaya kuning, jingga dan merah dengan mudah melepasi atmosfera dan bergerak menuju ke luar angkasa semula .

Ketika cahaya yang mempunyai panjang gelombang yang panjang itu tadi seperti cahaya merah bergerak melalui atmosfera bumi menuju ke luar angkasa  , ia akan terbias  ke arah bayangan umbra bumi .

Jika ada objek langit yang berada di bahagian bayangan umbra bumi seperti bulan, cahaya yang terbias akan mengenai jasad bulan dan dipantulkan menuju ke sisi malam Bumi.

Jadi , pemerhati di bumi yang mencerap bulan semasa berlakunya gerhana bulan penuh akan dapat menyaksikan jasad bulan berubah kepada warna kemerah – merahan .

Di sisi yang lain,

Beberapa sumber menyatakan bahawa asal – usul istilah blood moon yang terkenal ketika ini dipelopori oleh dua orang paderi kristian iaitu Mark Blitz dan John Hagee yang merujuk kepada gerhana bulan penuh tetrad iaitu 4 gerhana bulan penuh yang berlaku berturut – turut pada tahun 2014 ~ 2015 .

Mereka mengaitkan gerhana bulan pada tahun

2014 ~ 2015 tersebut sebagai isyarat pengakhiran dunia ini .

Akhir sekali . .

Super moon .

Super moon pula merujuk kepada fenomena bilamana bulan purnama berlaku ketika bulan berada pada kedudukan atau hampir perigee iaitu kedudukan bulan yang berada paling dekat dengan bumi .

Istilah “Super moon” pertama kali dikemukakan oleh seorang ahli astrologi bernama Richard Nolle pada tahun 1979 .

Di dalam astronomi , fenomena super moon lebih dikenali sebagai bulan purnama perigee atau perigee-syzygy .

Adakah gerhana bulan penuh pada 31 Januari itu nanti berlaku ketika bulan berada pada kedudukan perigee ?

Secara teknikalnya , ketika berlakunya gerhana bulan penuh pada 31 januari itu nanti , kedudukan bulan tidaklah berada pada kedudukan perigee .

Selang waktu antara bulan berada pada kedudukan perigee dengan fasa bulan purnama melebihi 24 jam .

– Bulan berada pada kedudukan perigee :

30 Januari 2018 ( 05:54 PM )

Jarak :   358995  KM

– Bulan memasuki fasa purnama :

31 Januari 2018 ( 09:27 PM )

Walaubagaimanapun , kedudukan bulan semasa berlakunya gerhana bulan penuh nanti masih lagi berada pada jarak antara yang terdekatnya dengan bumi .

Gabungan fenomena gerhana bulan penuh , super moon , blue moon dan juga blood moon ,

Maka , muncul lah istilah

” super blue – blood  moon eclipse “  yang sedang tular ketika ini .

Bagaimana gerhana bulan penuh berlaku ? :

Tiga ” ramuan ” utama untuk fenomena gerhana bulan penuh .

1) bulan mestilah dalam fasa purnama

2) kedudukan bulan , bumi dan matahari mestilah berada pada kedudukan satu garis lurus sempurna

3) keseluruhan jasad bulan memasuki bayangan umbra bumi .

Gerhana bulan penuh hanya boleh berlaku ketika fasa purnama dan hanya apabila bulan , bumi dan matahari berada pada satu garis lurus sempurna sehingga menyebabkan keseluruhan jasad bulan memasuki bayangan umbra bumi.

Apakah bayangan umbra bumi ?

Semasa cahaya matahari menerangi bumi , pada masa yang sama akan muncul bayangan bumi yang mengunjur ke luar angkasa.

Terdapat dua bahagian bayang iaitu umbra dan penumbra .

Umbra merupakan bayangan bumi bahagian tengah yang bersifat gelap .

Penumbra pula merupakan bayangan bumi

bahagian tepi yang bersifat kurang gelap berbanding dengan bayangan umbra .

Jika keseluruhan jasad bulan memasuki bayangan umbra, maka , gerhana bulan penuh akan berlaku.

Sekiranya hanya sebahagian jasad bulan memasuki bayangan umbra, maka ,  gerhana bulan separa yang akan berlaku .

Seterusnya , jika jasad bulan hanya memasuki bayangan penumbra sahaja, maka , gerhana bulan penumbra yang akan berlaku .

Kenapa tidak berlaku gerhana bulan penuh pada setiap fasa bulan purnama ?

Ia disebabkan orbit bulan condong

Sekitar 5 darjah berbanding dengan satah orbit bumi semasa mengelilingi matahari

Ini bermakna ,

bulan purnama tidak semestinya berlaku tepat pada satu garis lurus sempurna yang membolehkan berlakunya fenomena gerhana bulan penuh .

Bolehkah fenomena gerhana bulan penuh disaksikan tanpa alat bantu optik ?

Jika tiada alat bantuan optik , fenomena gerhana bulan penuh tetap boleh disaksikan walau dengan menggunakan mata kasar sahaja .

Jadi , tiada alasan untuk melepaskan peluang menyaksikan fenomena tersebut ?

Jika kita terlepas peluang menyaksikan fenomena gerhana bulan penuh pada 31 Januari  nanti , kita perlu menunggu sehingga 28 Julai 2018 apabila langit Malaysia sekali lagi dihiasi dengan fenomena gerhana bulan penuh .

Wallahu A’lam .

” Majulah Falak Untuk Ummah “

Rujukan :

– Fred Espenak and Jean Meeus . Five Millennium Canon of Lunar Eclipses: -1999 to +3000 (2000 BCE to 3000 CE )

– farmersalmanac.com

– Falakonline.net

– John Hagee (2013). Four Blood Moons: Something Is About to Change.

– Mark Biltz (2014). Blood Moons: Decoding the Imminent Heavenly Signs .

– fiziklah.com

– timeanddate.com

– , Fred Espenak. Full Moon at Perigee (Super Moon): 2001 to 2100 .

– angkasa.gov.my


Kaum Celts (500 – 1500): Nenek Moyang Scotland

Pembaca yang meminati sejarah Eropah pasti pernah menonton wayang bertajuk Braveheart, berkenaan seorang pewira bernama William Wallace berusaha membebaskan tanah asal dan masyarakat Scotland dari genggaman British. Namun, pernahkah kita terdetik untuk mengetahui apakah benar orang Scotland itu orang asal kepulauan British? Di sini saya terangkan mengenai kaum Celts yang amat berkait dengan orang Scotland sendiri.

Kaum Celts (sebut kelts) adalah kaum purba di Eropah Utara yang mengamalkan bahasa Celtic dan pembina monument Stonehenge pada 5000 tahun dahulu. Asal-usul kaum Celts masih diperdebatkan namun apa yang pasti kaum purba ini berasal dari orang kebudayaan Urnfield di Zaman Logam Eropah Tengah sekitar 1200 SM. Pendapat paling popular adalah kaum Celts berasal dari orang kebudayaan Hallstatt, juga di Zaman Logam Eropah Tengah yang bertempat di Austria pada 800 SM sehingga daerah Hallstatt digelar sebagai Celtic Homeland. Pada 450 SM, kaum Celt bertebaran ke Gaul, semenanjung Iberia, kepulauan British, utara Itali sehingga menebar di Asia Kecil, iaitu Turki kini.

Julius Caesar pernah bertempur dengan kaum tersebut dalam misi menakluk Gaul. Kerajaan Rom juga telah menakluk Britain dan semenanjung Iberia dari tangan kaum Celts. Di akhir pemerintahan Rom, kaum Celts hanya dapat merampas sebahagian barat utara Perancis, Ireland, Wales, dan sebahagian Scotland. Pada zaman pertengahan Eropah, mereka mengukuhkan pertahanan di Scotland dan melakukan cubaan menakluk England.

Kaum Celts di Ireland kekal di penempatan mereka sendiri di awal zaman pertengahan. Pada tahun 800, wilayah Leinster, Munster, Connaught, dan Ulster bersatu di bawah kekuasaan “High Kings”. Kaum Viking datang menceroboh pada tahun 795 dan membina penempatan di Ireland pada pertengahan abad ke-9 Masihi. Kota Dublin mencatat sejarah terpenting bagi penduduk Ireland di mana pada tahun 1000, Brian Boru menjadi raja pertama bagi seluruh Ireland. Kemudian pada tahun 1014, penduduk Ireland telah mengalahkan kaum Viking di wilayah Clontarf, walaupun raja pertama mereka telah dibunuh.

Puak penduduk Ireland bernama Scotti telah menyerbu jajahan di selatan Scotland pada awal zaman pertengahan, membina menempatan di sana dan menamakan jajahan itu sempena nama puak mereka. Puak Scotti kemudian bersatu dengan puak Picts yang mengganggu penempatan Rom di selatan. Pada abad ke-11 Masihi, kerajaan Scotti dengan jajahan Scotland kini terbentuk tetapi kerajaan English tiba-tiba masuk campur, tidak mengiktiraf kerajaan itu. Kerajaan Scotti menggunakan hubungan kesatuan auld (purba) dengan Perancis untuk menyerang balas terhadap English. Kemudian Raja Edward I atau Longshanks telah menakluk Scotland pada tahun 1296.

William Wallace atau Braveheart mengetuai pemberontakan di Scotland, kemudian berjaya memerdekakan diri dan orang Scotland dalam Pertempuran Stirling Bridge pada tahun 1297. Setelah kemaraan Wallace dipatahkan di Falkirk, dia meneruskan pemberontakan dengan perang gerila sehingga dikhianati oleh orangnya, ditangkap dan dihukum mati pada tahun 1305. Robert the Bruce melantik dirinya sebagai raja Scotland setelah membunuh pesaing utamanya. Dia menceroboh England dan memenangi peperangan di Pertempuran Bannockburn pada tahun 1314. Raja Edward III menyedari hasrat Scotland untuk memerdekakan diri tetapi sengketa peperangan Scotland dan England masih berterusan selama berabad-abad. Pada tahun 1603, kedua-dua kerajaan bersatu dengan melupuskan dua takhta.

Manakala di Wales, tiada pewaris takhta Celts mampu menyatukan seluruh wilayah. Pada lewat abad ke-13, Edward I merampas wilayah Gwynedd, salah satu wilayah milik putera raja yang terkuat di Wales. Kemudian dia membina 5 buah istana di Wales, menjadikan wilayah itu sah di bawah pemerintahan England.

Kini, orang Scotland saja yang mengekalkan kebudayaan nenek moyang Celts mereka manakala kaum Celts yang lain telah berasimilasi dengan kaum Eropah lain dan tiada lagi kebudayaan Celts dikekalkan oleh generasi kini selain dipamerkan dalam muzium.

RUJUKAN:


Menjawab Fitnah Asia Sentinel Ke Atas Dr. Noor Hisham

Pada 23 April 2020, sebuah artikel diterbitkan Asia Sentinel bertajuk “Malaysia’s Health Czar Under Fire”. Kandungan artikel sedemikian daripada tajuk lagi jelas negatif.

Perkataan “czar” itu sendiri mempunyai maksud diktator. Dan itulah huraian 1,500 patah perkataan yang dilemparkan Asia Sentinel terhadap Dr. Noor Hisham.

Kritikan terhadap pengurusan Dr. Hisham sememangnya satu perkara yang baik. Setiap pengurusan wajar dikritik.

Tetapi apabila kritikan tersebut sudah menghampiri sempadan falasi (apatah lagi melepasi), ia seharusnya dijawab dengan pembetulan – bukan untuk Asia Sentinel sebenarnya, tetapi tujuannya lebih meluas iaitu untuk tatapan umum.

Asia Sentinel menggunakan hujah-hujah daripada Dr. Musa Nordin untuk mengecam Dr Hisham.

Umumnya Dr Musa menyuruh Dr Hisham supaya turun daripada menara gading apabila terdapat anggota-anggota kesihatan yang positif. Dan apa yang berlaku kemudiannya tidak ada kaitan pun dengan Dr Hisham.

Bukan beliau yang suruh pengguna-pengguna media sosial pergi serang Dr Musa. Malah Dr Musa sendiri menolak tindakan perintah berkurung, siap menyuruh gunakan haluan Korea Selatan (Adib & Rizalman, 2020).

Malah Asia Sentinel juga mempersoalkan kuasa dimiliki Dr Hisham yang tidak dibataskan politik.

Penularan koronavirus bermula di China sekitar November. Tetapi kes pertama direkodkan di Malaysia pada 25 Januari. Dua hari sebelumnya Wuhan telah mengisytiharkan perintah berkurung.

Jadi antara 25 Januari hingga 18 Mac (hari PKP), Dr Hisham didapati tidak bersedia kerana:

Pertama sekali tiada siapa sangka bahawa koronavirus akan menular sedemikian rupa.

Malah Pertubuhan Kesihatan Dunia sendiri mengambil masa yang lama untuk mengisytiharkannya sebagai p4nd3mik global. Maka seluruh dunia sebenarnya sedang menghadapi kekurangan kelengkapan, bukan Malaysia sahaja.

Sudah sekian lama jururawat-jururawat di New York mengadu kekurangan PPE. Dan sekarang ini mereka mengambil langkah untuk saman kerajaan negeri (Shugermann, 2020).

Bukan New York saja yang mengalami kekurangan ini. Seluruh Itali pun begitu juga. Malah hospital-hospital di tengah dan selatan Itali tiada PPE langsung (ICN, 2020).

Tidak terkecuali juga dengan alat bantuan pernafasan yang Donald Trump menggesa General Motors dan Ford Motors cepat bangunkan (Samuels, 2020).

Jadi untuk menghumban Dr Hisham semata-mata kerana kekurangan PPE, itu seolah-olah mengatakan Malaysia sahaja yang begitu. Dan sebenarnya Malaysia yang sedang menjadi antara pembekal global utama.

Siap ada pihak menyeru United Kingdom boikot PPE daripada Malaysia yang dibuat secara perhambaan lagi (Pattisson, 2020).

United Kingdom pun siap menggunakan topeng snorkel untuk menggantikan PPE (Marsh, 2020). Dengan jelas bahawasanya koronavirus membadai begitu pantas sehingga seluruh dunia tidak bersedia.

Akan tetapi jumlah PPE di Malaysia ditambahkan lagi dengan berkat permintaan rasmi dan juga usaha sukarela, yang tentu sekali mustahil tanpa usaha Dr Hisham.

Pada dasar inilah Dr Hisham berdiri sebaris dengan Dr Anthony Fauci dan Ashley Bloomfield masing-masing dari Amerika Syarikat dan New Zealand sebagai tiga doktor terbaik dunia (Rahimy, 2020).

Semua pihak mengakui bahawa penularan koronavirus terlalu “unprecedented” dan hanya tiga figura ini sahaja yang berprestasi terbaik.

Sangatlah berat untuk menuduh Dr Hisham berkaitan ini, sedangkan kerajaan Harapan sendiri dalam keadaan cacamarba pada minggu sebelum penganjuran ini.

Jangankan tabligh, Pakatan Harapan sendiri mengadakan mesyuarat pada penghujung Februari untuk menentukan tarikh perletakan jawatan Dr Mahathir (Arfa, 2020).

Dan kuasa dipegang Dr Hisham tidak sama sekali menandingi kerajaan yang menguasai Putrajaya.

Dan pada ketika entiti kerajaan tersebut sibuk bertelagah tentang peralihan kuasa Anwar Ibrahim, tidak logiklah jika Dr Hisham pula dipersalahkan.

Malah pembendungan koronavirus tidak akan berjaya dengan kecekapan Jabatan Kesihatan semata-mata. Jabatan Dalam Negeri harus membendung perhimpunan dan mengekang kemasukan orang luar walaupun warganegara.

Dan apabila ditanya tentang status pelancong China dalam negara, Mahathir berloyar buruk tentang kandang lembu pula (Firdaus, 2020) sebelum mula menutup pintu Hubei (tetapi kes tabligh menular kerana koronavirus yang diimport dari Korea Selatan).

Jadi perkara apa yang harus dibincangkan lagi? Di sebalik gelumangan politik yang tidak stabil, Dr Hisham bukan sahaja berjaya mengstabilkan penularan. Sekarang ini kadar penyembuhan pun semakin menjauhi jurang 50-50.

RUJUKAN

Adib, P., & Rizalman, H. (2020, March 16). Experts say no to Malaysia lockdown. New Straits Times. Retrieved from https://www.nst.com.my/news/nation/2020/03/574950/experts-say-no-malaysia-lockdown

Arfa, Y. (2020, February 23). Meeting turns tense. New Straits Times. Retrieved from https://www.nst.com.my/news/politics/2020/02/568242/meeting-turns-tense

Firdaus, A. (2020, January 26). Mustahil untuk kuarantin semua pelancong China di Malaysia – Tun M. Astro Awani. Retrieved from http://www.astroawani.com/berita-malaysia/mustahil-untuk-kuarantin-semua-pelancong-china-di-malaysia-tun-m-229055

ICN. (2020, March 20). High proportion of healthcare workers with COVID-19 in Italy is a stark warning to the world: protecting nurses and their colleagues must be the number one priority. Retrieved from https://www.icn.ch/news/high-proportion-healthcare-workers-covid-19-italy-stark-warning-world-protecting-nurses-and

Marsh, S. (2020, April 1). NHS staff making masks from snorkels amid PPE shortages. The Guardian. Retrieved from https://www.theguardian.com/society/2020/apr/01/nhs-staff-making-masks-from-snorkels-amid-ppe-shortages#img-1

Pattison, P. (2020, April 23). NHS urged to avoid PPE gloves made in ‘slave-like’ conditions. The Guardian. Retrieved from https://www.theguardian.com/global-development/2020/apr/23/nhs-urged-to-avoid-ppe-gloves-made-in-slave-like-conditions-coronavirus

Rahimy, R. (2020, April 15). China’s CGTN names Dr Noor Hisham one of world’s top doctors. The Star Online. Retrieved from https://www.thestar.com.my/news/nation/2020/04/15/china039s-cgtn-names-dr-noor-hisham-one-of-world039s-top-doctors

Samuels, B. (2020, March 27). Trump presses GM, Ford over ventilators. The Hill. Retrieved from https://thehill.com/homenews/administration/489849-trump-lashes-out-at-gm-ford-over-ventilators

Shugermann, E. (2020, April 24). Nurses Have Been Complaining for Weeks About Inadequate PPE. Now They’re Suing. The Daily Beast. Retrieved from https://www.thedailybeast.com/nurses-have-been-complaining-for-weeks-about-inadequate-ppe-now-theyre-suing


Filipina Sebelum Era Kolonial

Hampir 350 tahun lamanya, Filipina diperintah oleh kuasa-kuasat Barat, mulanya oleh Sepanyol dan kemudian oleh Amerika Syarikat. Melainkan sejumlah kecil populasi, majoriti rakyat Filipina telah pun di-Kristiankan dan bahkan ia menjadi satu-satunya negara di Asia Tenggara yang didominasi oleh agama Kristian.

Keadaan ini menatijahkan hilangnya banyak sejarah Filipina pada era pra-k*lonial, iaitu zaman di mana ia menerima pengaruh daripada tamadun India, China, dan Asia Tenggara. Filipina pada era pra-kolonial turut dicirikan oleh tradisi-tradisi keagamaan dari animisme asli, Islam, Buddhisme, dan Hinduisme.

MANUSIA AWAL DI FILIPINA

Pada tahun 2018, dijumpai bukti yang mengisyaratkan bahawa manusia-manusia awal sudah sampai ke kepulauan tersebut sejak 700 000 tahun lalu. Antara yang ditemui adalah tulang-belulang badak sumbu yang telah pupus, berusia dari zaman pertengahan Pleistocene, di sebuah tapak arkeologi yang terletak di Pulau Luzon.

Tulang-belulang itu menunjukkan bukti yang ia dipotong oleh sejenis alatan batu. Turut ditemui bersebelahan telulang itu adalah alatan batu. Keadaan ini menjadi indikasi jelas betapa manusia pengguna alatan batu pernah hidup di pulau itu pada waktu-waktu tersebut.

Walaupun tiada tinggalan-berkait manusia ditemui, ahli-ahli paleontologi menyimpulkan bahawa pembuat alatan batu itu tadi adalah Homo Erectus, salah satu spesis manusia terawal, memandangkan tarikh tersebut terlalu awal untuk dikaitkan dengan Homo Sapeins.

Berdasarkan pengetahuan arkeologi tentang kemampuan teknologi Homo Erectus, manusia-manusia awal yang hidup di kepulauan itu kebarangkalian tidak tiba di sana melalui perlayaran yang terancang.

Sebaliknya, mereka lebih cenderung dibawa ke pulau itu tanpa sengaja; yakni setelah dibadai ribut taufan dan dihanyutkan arus ombak hingga akhirnya terdampar di pantai. Apapun, penemuan bahawa sejarah manusia di Filipina mempunyai usia hampir sejuta tahun lamanya sudah cukup mengujakan, kerana sebelum ini, mereka diandaikan hanya menghuni kepulauan tersebut dalam tempoh 100 000 tahun kebelakangan.

Bukti terawal yang mengesahkan kewujudan manusia di Filipina adalah pada 50 000 BP (Before Present; Sebelum Kini). Menjelang milenium ke-2SM, aktiviti pertanian dan budaya hidup menetap mula diperkenalkan di kepulauan tersebut dan sekurang-kurangnya, sebahagian daripada penghuni asli kepulauan itu menetap di kampung-kampung tetap (tidak berpindah-randah), menghasilkan barangan tembikar, dan mengusahakan tanaman padi.

INTERAKSI FILIPINA DENGAN TAMADUN-TAMADUN DI ASIA TENGGARA

Pada awal milenium pertama Masehi, kerajaan-kerajaan kecil mula muncul di kepulauan Filipina dan setiap satunya menjalinkan hubungan perdagangan dengan tamadun China dan tamadun-tamadun di Asia Tenggara.

Bukti arkeologi mendapati kerajaan-kerajaan tersebut melahirkan karyawan-karyawan seperti penempa besi dan penghasil tekstil. Golongan pembesar mereka juga mengagihkan hasil perdagangan jarak jauh dan hasil rampasan perang kepada jelata elit mahupun marhaen. Seiring peredaran masa, kerajaan-kerajaan kecil ini berkembang menjadi kerajaan berpusat.

Pada masa-masa itu juga, sistem tulisan mula diperkenalkan di Filipina. Sistem tulisan yang digunakan di sana banyak dipengaruhi oleh sistem tulisan India dan Indonesia. Malangnya, tidak banyak manuskrip dari zaman itu yang terselamat.

Mujur, terdapat sebuah artifak pra-Kolonial yang mengandungi prasasti dengan sistem tulisan tersebut, dikenali sebagai Plat Tembaga Laguna yang berusia dari 900 Masehi.

Plat tembaga ini diukir dengan sistem tulisan yang digunakan secara meluas di Asia Tenggara. Tulisan ini sendiri mengambil pengaruh daripada sistem tulisan India. Pada prasasti berkenaan, tarikh disebutkan dengan menggunakan kalendar lunar dan hal ini juga merupakan satu kelaziman di rantau berkenaan.

Plat Tembaga Laguna membuktikan betapa kepulauan Filipina tidaklah terasing dari dunia luar dan malahan, ia turut menjalinkan hubungan signifikan dengan tamadun-tamadun lain di Asia Tenggara seawal kurun ke-10M, kalau bukan lebih awal.

AGAMA DI FILIPINA PADA ERA PRA-KOLONIAL

Kebiasaannya, agama berperanan besar dalam menjelaskan identiti sesebuah bangsa dan hal ini tidak terkecuali ketika kita meninjau sejarah Filipina pada era pra-kolonial. Sebelum agama-agama asing dari Barat seperti Kristian dan Islam dibawa masuk, kepercayaan lazim yang dianuti oleh masyarakat di kepulauan itu adalah animisme, iaitu kepercayaan terhadap dewa-dewi dan semangat alam, seperti gunung-ganang, sungai-sungai, dan hutan belantara. Mereka juga lazim melakukan upacara korban sebagai persembahan kepada semangat-semangat yang dipuja itu.

Setiap kampung mahupun kota turut dilengkapi dengan seorang dukun yang kononnya mempunyai kuasa dan akses ke alam ghaib. Walaupun kehadiran agama-agama asing berupaya menggantikan amalan animisme secara efektif, banyak juga unsur tradisi diserap ke dalam agama baru yang dianuti oleh masyarakat Filipina.

PENGARUH BUDDHA DAN HINDU DALAM SEJARAH FILIPINA

Agama awal yang meninggalkan pengaruh di kepulauan tersebut adalah Buddhisme dan Hinduisme. Sekitar 900M, rantau Asia Tenggara didominasi oleh sebuah empayar maritim yang dikenali sebagai Srivijaya. Ibu kota empayar ini terletak di Sumatera dan ia dianggap sebagai pusat pendidikan Buddha yang utama pada tahun 700 hingga 1100M.

Oleh kerana itu, wujud kemungkinan para mubaligh Buddha dari Srivijaya keluar menyebarkan agama mereka ke kepulauan Filipina.

Walaupun tiada rekod sejarah yang memerincikan pengaruh signifikan Buddha di kepulauan Filipina sebelum zaman kolonial, penggunaan kalendar lunar oleh masyarakat tempatan mencerminkan kehadiran pengaruh kedua-dua agama itu.

ISLAM DI FILIPINA

Menjelang kurun ke-14M, Islam tersebar ke Pulau Mindanao dan Sulu. Tidak lama kemudian, sejumlah kesultanan dibentuk di kepulauan tersebut dan Islam terus mengukuhkan kedudukan sehingga masyarakat tempatan di sana masih lagi menganut agama itu hingga ke hari ini. Pun begitu, sejarahwan tidak dapat memerincikan secara muktamad tentang penyebaran agama Islam di Filipina.

Menurut mereka, agama itu disebarkan oleh golongan pedagang yang datang dari Indonesia dan India. Bahkan, sebilangan pemerintah Filipina juga memeluk Islam demi menguatkan hubungan politik dengan rakan-rakan dagang yang lebih berkuasa di Asia Tenggara. Ada juga yang mengusulkan pendapat bahawa golongan sufi dan para pendakwah Islam yang bertanggungjawab menyebarkan agama itu di sana.

Baik Islam tersebar melalui hubungan pedagangan, tujuan politik, mahupun usaha dakwah, agama itu tanpa dapat dinafikan meninggalkan pengaruh yang amat signifikan dalam budaya Filipina.

Banyak kerajaan Islam terbentuk di bahagian selatan kepulauan Filipina. Bahkan, sejarahwan mengandaikan jika Sepanyol tidak memasuki kepulauan itu, tentunya Filipina akan menjadi sebuah negara Islam yang besar.

Walau bagaimanapun, agama-agama baru ini tidaklah menghakis sepenuhnya pengamalan animisme. Golongan asli yang menganut Islam masih menerapkan kepercayaan dan amalan lama mereka, begitu juga dengan penganut Kristian-Katolik.

LEGASI

Kepulauan Filipina mempunyai sejarah yang kaya dan berbagai rencam, bermula dari seawal 700 000 tahun dahulu dan melibatkan pelbagai tamadun dan kebudayaan dunia. Budaya Filipina sendiri mengambil banyak pengaruh hasil interaksi dengan tamadun agung dunia, seperti China, India, dan Srivijaya.

Begitu juga dengan agamanya, yang merangkumi pengaruh dari Hinduisme, Buddhisme, Islam, dan Kristian. Apapun, masyarakat asli Filipina masih kekal menonjol. Walaupun telah memeluk Islam ataupun Kristian, mereka masih menerapkan unsur-unsur tradisional ke dalam agama baru yang dianuti itu.

Sememangnya, menjadi satu kelaziman bagi mereka untuk menggabungkan identiti asli Filipina dengan pengaruh budaya dan agama baru.

RUJUKAN:

Caleb Strom. (1 Oktober 2018). The Rarely Told Story of Pre-Colonial Philippine. Ancient Origins. https://www.ancient-origins.net/ancient-places-asia/pre-colonial-philippines-0010781


Jibam: Filem Melayu Yang Layak Mendapat Pujian

Kadang-kadang saya naik pelik bila orang kata filem melayu sampah. Mungkin sebahagian, ya. Tapi pada saya, banyak je filem-filem melayu yang bagus dan layak untuk diberikan pujian.

Salah satunya ialah filem Jibam.

Filem Jibam ini mengisahkan kisah sebuah keluarga yang dianugerahkan oleh Allah dengan anak yang sangat istimewa, seorang anak austisme, Asyraf atau Jibam.

Tetapi filem ini bukan sekadar sebuah filem yang difokuskan kepada ibu bapa yang mempunyai anak autistik sahaja. Tetapi pada saya ia adalah sebuah filem untuk kita semua.

Pengarah filem, Saudara Che Mie berjaya mengadun filem ini secukupnya. Ada elemen lucu, ada elemen sedih menjadikan filem ini cukup perisa sebagai sebuah filem kekeluargaan yang menarik untuk ditonton.

Kredit kepada pengarah filem dan Ujang kerana berjaya membawa pemikiran dalam ‘content’ filem ini dan tahu apa yang perlu disampaikan kepada khalayak terutamanya untuk memberi pengajaran dan memperbetulkan persepsi buruk kepada anak-anak istimewa ini.

Kita dihiburkan dengan telatah lucu Tok Ngah Sudin melayan karenah Jibam. Situasi-situasi memukul Jibam walaupun agak sedih tetapi dalam masa yang sama ia menjadi momen yang lucu kerana keletah Jibam. Begitu juga keluarga Jibam yang begitu menyayanginya walaupun hidup serba kekurangan.

Pada saya antara ciri sebuah filem yang baik ialah filem yang menggambarkan realiti masyarakat kita sekarang kerana filem secara asasnya adalah cerminan masyarakat.

Filem ini bercerita tentang sosio-ekonomi masyarakat yang rata-ratanya masih lagi dibelenggu oleh kemiskinan. Ia bercerita tentang sebuah keluarga yang hidup di bawah paras kemiskinan di sebuah kampung yang terpinggir. Tiada dialog bisnes juta-juta, rumah besar, kereta mewah dan scene duduk di restoran mahal order fresh orange dalam filem ini.

Banyak subteks dan nilai ambiguiti yang boleh kita ambil sebagai pengajaran apabila menonton filem ini.

Pada asasnya filem Jibam ini bercerita tentang tema kemanusian, pengkhianatan, kasih sayang, kekeluargaan dan semangat perpaduan antara masyarakat.

Sikap mementingkan diri sendiri dan tamak adalah antara nilaian yang cuba disampaikan melalui filem ini. Contohnya scene Tok Ngah Sudin yang sanggup membunuh Suman walaupun sebelum itu Suman telah menyelamatkan nyawanya, hanya kerana mahu harta Suman. Dan bijaknya filem ini ialah Tok Ngah Sudin sepanjang masa dihantui bayangan dosanya(walaupun dia cuba melawan) dan hanya menerima balasan setimpal pada penutup filem ini.

Bukan itu sahaja, filem Jibam juga memaparkan isu masyarakat kampung yang percaya kepada tahyul dan mistik. Sampaikan Tok Lebai(orang agama) pun join sekaki buat ritual bomoh. Ini kritikan sosial pengarah supaya jangan mempercayai budaya karut-marut yang wujud dalam masyarakat.

Dalam pada masa yang sama, ia juga bercerita tentang penjajahan budaya dan ekonomi penjajah asing(isu orang paksa jual tanah), sikap ‘opportunist’ sebahagian masyarakat(isu Tok Ngah Sudin yang tamak) dan beberapa lagi isu jika kita fikirkan secara lebih mendalam.

Saya tidak mahu menghurai dengan lebih lanjut kerana saya mahu kalian tonton dan ‘menerokai’ filem ini sendiri.

Walaubagaimanapun pada saya, plot filem Jibam ini sedikit longgar tetapi ia diselamatkan oleh kehebatan pelakon-pelakon dalam filem ini. Pelakon-pelakon ‘versatile’ seperti Bukhari(watak Tok Ngah Sudin), Kaza, Zaidi Umar, A. Galak, Syafiq Naswif, Farah Tombiruo, Farouk Gagak Hitam menjadikan filem seronok untuk ditonton. Cuma watak anak Tok Ngah Sudin, Mia seorang ‘filler’ yang tak berapa membantu.

Persembahan adik Buntat sebagai Jibam juga tidak mengecewakan walaupun saya dimaklumkan ini adalah filem pertama beliau. Kredit buat pengarah kerana berjaya membuat adik Buntat menjiwai watak Jibam dengan baik sekali.

Sinematografi filem ini juga sangat cantik. Hasil kerja Indra Che Muda sewajarnya diberikan pujian. Indra berjaya membawa suasana kampung dalam hutan kepada filem Jibam ini. Dan, prop kampung yang terpinggir juga membantu dalam menghidupkan penceritaan filem ini. Saya difahamkan pengarah dan krew berjalan satu Malaysia untuk mencari kawasan paling sesuai untuk prop rumah Jibam dan kedai yang dibina khas untuk filem ini.

Kekuatan utama filem ini pastinya ialah kerana ia adalah adaptasi daripada karya Ujang. Ramai daripada kita pastinya membesar dengan jenama Ujang. Kita pasti pernah bergelak membaca komik karya Ujang dan novel Jibam ini bolehlah kita kira sebagai adikarya Ujang. Punyalah hebat penangan novel ini kerana 100,000 ribu unit telah terjual sepanjang cetakannya.

Diakhirnya, walaupun filem ini bukanlah sebuah filem yang sempurna tetapi ia adalah sebuah karya berkisarkan kekeluargaan yang seronok untuk ditonton. Jadi, apa kata marilah kita sama-sama support filem ini.


Pengebumian Bayi Dalam Pasu Menjadi Bukti Budaya Hyksos

Tamadun Mesir Purba tidak pernah lekang daripada minda penggiat arkeologi. Inilah kiblat mereka sejak abad ke-19 lagi. Selama 200 tahun, bumi Mesir mendapat perhatian saintifik dan pelancongan (dulu penja.jahan).

Tiada siapa kisah tentang imbangan sosioekonomi Mesir. Yang miskin tidak dihiraukan; yang kaya pun tidak dipedulikan… asalkan dapat pergi Mesir untuk mengamati kekayaan sejarah 30 abad hasil tinggalan kerajaan-kerajaan Mesir Purba.

Kerana peradaban ini mempunyai sebuah sistem diraja yang unik, iaitu firaun.

Untuk pengetahuan semua, kuasa seorang firaun hanya boleh dipegang bangsa Qibti sahaja. Tradisi ini kekal terpelihara sehingga ambang kejatuhan Mesir Purba, iaitu selepas Firaun Nectanebo II ditewaskan Raja Artaxerxes III.

Raja terakhir yang digelar Firaun ialah Maharaja Rom iaitu Maximinus Daza. Ini bermakna Nectanebo II ialah firaun terakhir dalam kalangan bangsa Qibti.

Walau bagaimanapun, hujah ini boleh menyebabkan satu salah faham: sebelum jatuh, bangsa Qibti sentiasa dominan di Mesir. Tanggapan ini salah. Ada masanya, bangsa ini hilang dominasi di tanah air sendiri.

Pernah sekali sebuah bangsa pendatang berjaya mengambil delta Sungai Nil dan menubuhkan kerajaan sendiri di bandar Avaris.

Bangsa ini digelar Hekau Khasut, yang bermaksud “penguasa daripada tanah asing”. Asal-usul mereka barangkali daripada Lembah Syam.

Atas sebab tertentu, mereka berhijrah ke Mesir Purba. Aliran imigrasi menambahkan jumlah penduduk Hyksos yang akhirnya berjaya menguasai sebahagian daripada Mesir Purba (Machemer, 2020).

Walaupun masih menjadi perbualan sejarawan, Hyksos dipercayai membawa teknologi baru seperti kereta kuda dan ped.ang bersabit (Ilin-Tomich, 2016).

Apa yang pasti, mereka membawa budaya sendiri. Mereka menyembah dewa-dewi Syam, contohnya Baal-zephon yang menguasai hujan (O’Connor, 2009). Dewa ini menjelma sebagai Seth dalam mitologi Mesir Purba.

Dan mereka mengebµ.mikan may.at dalam kawasan penempatan sendiri, bukan macam bangsa Qibti yang membawa jauh (Bietak, 2016).

Namun pakar arkeologi telah menemui may.at wanita muda yang dipercayai menjadi kor.ban dewa-dewi (Bard, 2015).

Memandangkan Hyksos kemudian ditewaskan Qibti, arkeologi sahaja menjadi saksi kewujudan bangsa ini. Kerana penguasa Qibti telah memµs.nahkan tinggalan Hyksos dan menabur propaganda bahawa bangsa pendatang ini suka bµnµh-membµnµh.

Hari ini saintis telah menyingkap banyak rahsia tentang Hyksos yang tidak diceritakan dalam batu bersurat atau catatan sejarah. Hyksos mengamalkan sistem pengebµ.mian yang unik. Lelaki akan disimpan dalam sebuah mak.am tanpa sebarang kumbang atau tangkal perlindungan (Weisberger, 2020).

Hyksos cuma mengutamakan unsur kerasmian sahaja. Kerana pakar arkeologi membuat satu penemuan yang sangat menarik. Pada 27 April 2021, sekumpulan pakar membuat kerja penggalian di tapak Koum el-Khulgan yang terletak 150 kilometer daripada Kaherah, Mesir.

Mereka menemui 110 ma.kam Mesir Purba yang masih menyimpan rangka. Bayi dikebµ.mikan dalam pasu. Sekali tengok, semua nampak daripada zaman sama (mana tidaknya, semua tinggal tulang).

Tetapi ujian radiokarbon mendapati 73 rangka berusia antara 5,500 hingga 5,000 tahun lalu. Ketika ini, Mesir Purba masih dalam proses penyatuan yang menubuhkan sebuah kerajaan tunggal.

Sistem itulah yang menjulang darjat Mesir Purba sebagai penguasa rantau. Mak.am mereka pula berbentuk bujur, dan rangka-rangka tersebut dibaringkan dalam keadaan mencangkung dengan kepala menghadap arah barat. Menurut kepercayaan Mesir Purba, arah barat menuju ke Alam Bar.zakh.

Tetapi 37 ma.kam lain pula disediakan antara 1640 S.M. hingga 1540 S.M., ketika pemerintahan bangsa Hyksos.

Berbeza dengan 73 yang tadi, versi Hyksos berbentuk segi empat tepat dengan ma.yat disimpan dalam kedudukan terbaring menegak. Kepala mereka masih menghadap arah barat.

Bangsa Qibti dan Hyksos daripada dua zaman berbeza mempunyai satu persamaan: kedua-duanya menge.bµӎikan bayi dalam pasu. Hyksos menyimpan ukiran hieroglif dalam mak.am, sebagai dokumen pengebµӎian.

Sesiapa yang baca dokumen tersebut pada zaman itu akan tahu pembesar mana yang memberi kelulusan (untuk tanam may.at).

Penemuan arkeologi telah membetulkan tanggapan umum tentang Hyksos. Memanglah bangsa Qibti akan menabur propaganda buruk terhadap Hyksos.

Takkan mungkin mereka akan puji mµsµh, tambah pula sebuah bangsa pendatang yang berjaya membentuk kerajaan. Namun hari ini Hyksos semakin jelas memupuk budaya sendiri.

RUJUKAN:

Bard, K.A. (2015). An Introduction to the Archaeology of Ancient Egypt. John Wiley & Sons. Halaman 213.

Bietak, M. (2016). The Egyptian community in Avaris during the Hyksos period. Ägypten und Levante / Egypt and the Levant. 26: 263–274.

Ilin-Tomich, A. (2016). “Second Intermediate Period”. Dalam Wendrich, Willeke; et al. (eds.). UCLA Encyclopedia of Egyptology. Halaman 12.

Machemer, T. (2020, Julai 17). New research reveals surprising origins of Egypt’s Hyksos dynasty. The Smithsonian Magazine.

O’Connor, D. (2009). “Egypt, the Levant, and the Aegean: From the Hyksos Period to the Rise of the New Kingdom”. Dalam Aruz, Joan; Benzel, Kim; Evans, Jean M. (eds.). Beyond Babylon : art, trade, and diplomacy in the second millennium B.C. Yale University Press. Hlmn. 108–122.

Weisberger, M. (2020, Julai 15). Foreign dynasty’s rise to power in ancient Egypt was an inside job. Live Science.


Jambatan’ Malaysia Merentas ‘Tembok Besar’ China

1. Jika Tun Razak tidak ke Peking (kini Beijing) pada 31 Mei 1974, masakan wujud pertalian akrab Malaysia-China seperti yang dapat kita lihat hari ini.

2. Paling hebat, tindakan pragmatik Tun Razak menghulurkan salam persahabatan dengan China adalah langkah paling ampuh untuk Malaysia melawan keganasan bersenjata Parti Komunis Malaya yang ketika itu. Tun Razak membina ‘jambatan’ pada zamannya.

3. Sekalipun Darurat tamat pada 1960, anggota PKM masih bersembunyi di hutan-hutan Malaysia, mengganggu gugat ketenteraman awam dan mengancam keselamatan rakyat yang dambakan keamanan. Rakyat masih dalam ketakutan dan bimbang akan risiko keselamatan masing-masing dengan adanya ancaman komunis.

4. Corak peperangan gerila yang digunakan oleh PKM ketika itu sekalipun semakin berkurang dan lemah hasil operasi oleh pasukan keselamatan negara, ia masih berpotensi menggagalkan aktiviti harian rakyat dan rakyat yang mahu bangkit, keluar bekerja dengan perasaan selamat dan tidak diganggu kehidupan dan diancam nyawa mereka semasa keluar bekerja siang dan malam.

5. Ia lebih memberi tekanan kepada struktur sosial tanah air, malah mengancam perpaduan yang baru hendak kembali bertaut 5 tahun selepas berlakunya Tragedi 13 Mei 1969.

7. Ia bukanlah sesuatu rahsia apabila semua mengetahui, kebanyakan pengganas Komunis terdiri dari kaum Cina. Keadaan ini menyebabkan masih kuat wujudnya syak wasangka, prejudis serta perasaan skeptikal dan paranoid kaum lain terhadap kaum Cina di Malaysia ketika itu, terutamanya di Semenanjung Malaysia.

8. Sebelum lawatan bersejarah yang membina jambatan persahabatan Malaysia dan China, Malaysia sendiri seakan memandang sinis kerajaan China kerana mengesyaki bahawa mereka membantu dan menyokong pergerakan PKM di Malaysia.

9. Jambatan mula dibina sebaik sahaja Tun Razak menyandang jawatan Perdana Menteri. Palang Merah China menghantar sejumlah USD200,000 kepada Palang Merah Malaysia khusus bagi membantu mangsa banjir sekitar januari 1971. Ia sangat bertepatan kerana Tun Razak sendiri merupakan presiden kepada persatuan itu.

10. Hubungan kemudiannya diperhebat dan menjadi lebih akrab apabila China muncul sebagai negara ketiga terbesar untuk import Malaysia selepas Amerika dan Kesatuan Soviet pada tahun 1972.

11. Kemuncak kepada perhubungan dua hala yang baik ini adalah pada tahun 1974, dimana selepas dua tahun rundingan demi rundingan, Tun Razak merasakan sudah tiba masanya untuk beliau selaku wakil kerajaan Malaysia untuk membuka seluas-luasnya potensi kerjasama diplomatik antara Malaysia dan dan China melalui lawatan rasmi tiga hari ke China.

12. Lawatan rasmi tiga hari tersebut membabitkan rundingan dua hala antara Malaysia dan China, melibatkan lawatan kepada beberapa tempat bersejarah di China selain melihat sendiri perkembangan dan urustadbir sebuah kerajaan Komunis di China.

13. Namun apa yang lebih penting lagi ialah objektif Tun Razak yang mahu melumpuhkan PKM di Malaysia dengan kerjasama China atau lebih tepat lagi Parti Komunis China atau CCP yang diketuai ketika itu oleh Mao Tse Tung.

14. Seperti ditulis sendiri oleh Tunku Tan Sri Shahriman Tunku Sulaiman, Pegawai Khas Tun Razak di dalam artikel dua sirinya bertajuk ‘Razak Drew Back Bamboo Curtain’ dalam slot NST beliau ‘A Page From My Diaries’ (2016); “Ia perkara yang sensitif untuk dibincangkan” selain sarat dengan risiko serta pelbagai kemungkinan.

15. Pada awalnya, Tun Razak mahu mendapatkan persetujuan dan persefahaman dari Mao supaya China dan Parti Komunis China sendiri tidak lagi membantu PKM di tanah air.

16. Ia sebaliknya tidak dipersetujui oleh Mao kerana beliau sendiri memang mengakui pernah membantu PKM di Malaysia dalam apa-apa cara yang mereka mampu.

17. Namun apa yang memberi keyakinan kepada Tun Razak akan kejayaan rundingan itu ialah jaminan Mao yang menyatakan PKM merupakan masalah dalaman Malaysia dan terpulang pada Malaysia sendiri bagaimana untuk menyelesaikannya. China tidak akan campurtangan dengan hal ehwal dan urusan dalaman Malaysia.

18. Berkat kemahiran rundingan dan kemesraan yang Tun Razak tunjukkan terhadap Mao dan China, akhirnya ‘Tembok Besar’ China telah berjaya direntasi dengan ‘Jambatan’ Malaysia.

19. Mao Tse Tung dalam rundingan tersebut ada mengakui berjumpa dan membincangkan kesinambungan komunis serta perkembangan PKM dengan Chin Peng apabila kali terakhir mereka bertemu di Konferens Bandung pada 1955.

20. Terbukti ketegasan dan kejujuran Tun Razak berjaya mendesak China untuk tidak campur tangan urusan PKM dan menyerahkan urusan memusnahkan saki baki komunis Malaysia pada tangan kerajaan Malaysia sendiri.

21. Kerja baik, jambatan yang dibina oleh Tun Razak menghubungkan silaturrahim Malaysia dan China adalah legasi yang ditinggalkan untuk anaknya Najib Razak teruskan.

22. Hari ini, ada pula segelintir yang menyanjung komunis sebagai nasionalis dan wira negara atas dasar perjuangan mereka melawan penjajah Jepun dan British, sedangkan sejak PKM ditubuhkan mereka mahu mewujudkan republik komunis yang pastinya bakal mengenepikan kedudukan Raja-Raja Melayu. Mungkin jenis ini tidak pernah merasa ada ibu bapa dan keluarga sendiri terkorban kerana dibunuh komunis menyebabkan golongan ini begitu yakin mendabik dada menjadi pensimpati komunis.

23. Nasionalis dan wira negara apa benda jika selepas Malaysia Merdeka, lama juga selepas penjajah tiada, Jepun dan British sudah lama berambus, komunis ini masih degil meletakkan senjata malah terus menerus sehingga lewat 80an sekalipun masih bernafsu melakukan angkara hingga mengorbankan banyak nyawa yang tidak berdosa?

Rujukan:

1. Razak drew back ‘Bamboo Curtain’;
https://www.pressreader.com/malaysia/new-straits-times/20161106/282063391531294

2. Mao was well informed about Malaysia;
https://www.nst.com.my/news/2016/11/186490/mao-was-well-informed-about-malaysia